Source: http://scripta.kotus.fi/visk/sisallys.php?p=1121
Timestamp: 2020-08-15 09:08:55+00:00
Document Index: 9977609

Matched Legal Cases: ['§ 1121', '§ 1121', '§ 820', '§ 1080', '§ 1172', '§ 817']

VISK - § 1121 Lauseiden merkityssuhteen tulkinnasta
SISÄLLYS > RAKENNE > Adverbiaalilauseet ja niiden merkitysvastineet > Semanttisia suhteita > Yleistä > § 1121 Lauseiden merkityssuhteen tulkinnasta
Lauseiden välisen merkityssuhteen tulkintaan vaikuttavat monet tekijät. Ensisijainen on lauseiden sisältö, ja lauseiden keskinäinen järjestyskin ohjaa tietynlaiseen merkitystulkintaan (a). Lauseiden välisen suhteen suuntaa ja rajoja osoittavat paitsi konjunktiot myös konnektiivit eli konnektiiviset adverbit, partikkelit ja adpositiot (b) (» § 820). Tässä mielessä ne toimivat lauseiden – samoin kuin lausetta pienempien yksiköiden – semanttisten suhteiden merkitsiminä.
He hoitavat omat hommansa, minä hoidan omani. (l) | Jemen on pyytänyt apua malarian torjuntaan. Malaria on tappanut – – 2000 ihmistä kahdessa kuukaudessa. (L)
Useiden arabimaiden johtajat ovat vedonneet Libyaan, jotta se peruisi palestiinalaisten karkotukset – –. (l) | – – kuka tahansa voi liittyä joukkoon, tosin ”häiriköitä ja alkoholiongelmaisia ei huolita”. (l) | Olen aina ajatellut, että jyrki on tyhmä ohjelma, mutta ei. Kattelin nimittäin eilen 1.2. jyrkiä ja huomasin, että se olikin mukavaa katseltavaa. (E)
Syntaktisen kuvauksen periaatteellisena ylärajana voi pitää yhdyslausetta. Jokseenkin samoja merkityssuhteita esitetään kuitenkin myös virkkeen rajan ylittävissä ilmauksissa. Tässä luvussa käsitellään ensisijaisesti adverbiaalikonjunktiolla kytkettyjä yhdyslauseita, mutta myös virkerajan ylittäviä tapauksia. Lisäksi kartoitetaan vastaavan merkityksisiä konnektiivi-ilmauksia. Tarkastelun keskeisenä kohteena on se, mitä ja millä tavalla käyttäytyviä konjunktioita ja konnektiiveja käytetään ilmaisemaan minkäkinlaisia semanttisia suhteita. Esimerkin (a) kaltaisia konnektiivittomia tapauksia ei käsitellä.
Lauseiden välisten semanttisten suhteiden merkitsimet on lueteltu asetelmassa 160, jossa konjunktiot, partikkelit, adverbit ja adpositiot ovat omina ryhminään. Kokonaiskuvan vuoksi kaaviossa ovat mukana myös rinnastuskonjunktiot (» § 1080) ja vertailuilmaukset (» § 1172 – 1176).
Asetelma 160: Lauseiden välisten semanttisten suhteiden merkitsimiä
Suhde Suhteen merkitsin
Rinnastus- konjunktio Adverbiaali- konjunktio Partikkeli, adverbi, kiteymä Adpositio
Additiivinen ja, sekä, ‑kä, sekä – että, niin – kuin (-kin), kuin myös, ynnä, (sun) lisäksi, ‑kin, paitsi – myös, myös, samoin, samaten, jopa, edes, vielä(pä), niin ikään, kanssa, saati, puhumattakaan … lisäksi ~ ohella ~ päälle
Disjunktiivinen tai, vai; eli, joko – tai toisin sanoen, muuten, muutoin
Kontrastiivinen mutta, kun taas, vaan kun taas, sitä vastoin, sen sijaan, puolestaan, toisaalta, pikemminkin, päinvastoin, paitsi, vain lukuun ottamatta
Temporaalinen kunnes silloin, sitten, milloin, jolloin, koska, ensin, toiseksi, lopulta, vihdoin, myöhemmin, asti, saakka … jälkeen, ennen, alkaen, lähtien
kun, silloin kun, sitten kun, ennen kuin, kunhan, jahka
Kausaalinen sillä siksi, syystä että, kerta, kerran, siis, siten, joten(ka), näin (ollen), niinpä, näet, nimittäin, ‑hAn, niin, niin että, niin x että, siten että takia, tähden, vuoksi, johdosta, ansiosta, seurauksena, johtuen, varten
koska, kun, jotta, että
Konditionaalinen jos, ellei, jollei, mikäli, kun, kunhan, sikäli kuin siinä tapauksessa että, sillä ehdolla että, edellyttäen että sattuessa ~ tapauksessa
Konsessiivinen mutta vaikka, joskin, jos kohta tosin, kuitenkin, kumminkin, silti, sittenkin, joka tapauksessa, yhtä kaikki, sentään, toki, kylläkin, ainakin huolimatta
Vertaileva kuin ~ kun, ikään kuin verrattuna ~ suhteutettuna, suhteessa (x:ään), nähden
Asetelmassa on konjunktiot sillä, kunnes ja kuin merkitty erityispiirteidensä vuoksi rinnastus- ja adverbiaalikonjunktioiden välimaastoon (» § 817 – 819). Sitä vastoin ja sen sijaan ovat konnektiiveina kiteymiä; siksi ne eivät ole sarakkeessa adpositiot.
Lauseiden välisistä semanttisista suhteista ei voi esittää tyhjentävää luokitusta, sillä konjunktiot ja konnektiivit ovat hyvinkin väljämerkityksisiä ja monikäyttöisiä. Sitä paitsi erilaisia konnektiivisia partikkeleita ja adverbeja on valtava määrä. Vain keskeistä osaa niistä sivutaan tässä.